La justícia falla que la gasolinera situada a la Plaça del Pouet haurà d’eixir del casc urbà
2025-07-24

Segons la sentència emesa pel Jutjat del Contenciós- Administratiu número 1 de València, la gasolinera situada en una de les principals entrades a Burjassot, concretament en la Plaça Sant Joan de Ribera, haurà de traslladar la seua ubicació, no solament pels riscs que comporta per a la seguretat de les persones, com en diverses ocasions han denunciat veïns i associacions, sinó també perquè el 24 de novembre de 2010 s’extingia el termini de la «concessió administrativa per a l’ús privatiu de sòl i subsòl» que l’estació de servei, construïda en 1960, ocupa des de llavors «en la via pública».

Segons es desprèn de la sentència, la durada d’aquesta concessió «expira necessàriament el 24 de novembre de 2010 en què conclouen els 50 anys exactes des de la concessió atorgada el 24 de novembre de 1960 al primitiu titular per la companyia arrendatària de monopoli de petrolis». Pel que fa a les concessions sobre domini públic, aquest període de temps —50 anys— constitueix el termini màxim legal per a «les estacions de servei de tercera categoria», com apareix catalogada la gasolinera de Burjassot. Així mateix, en la mateixa data de l’extinció de la concessió, el terreny on es troba la gasolinera «revertirà, tant el sòl com el subsòl, al patrimoni municipal lliure de càrregues i gravàmens».

Examinada la documentació aportada per les parts litigants, el jutjat del Contenciós-Administratiu número 1 de València va desestimar el recurs, mitjançant el qual, l’estació de servei sol·licitava la nul·litat de la resolució de l’Ajuntament sobre l’extinció de la concessió i va advertir a ambdues parts que disposen d’un termini de 15 dies, des de la notificació de la sentència, per poder interposar un recurs d’apel·lació. Després de conéixer la decisió del jutjat, l’alcalde en funcions de Burjassot, Rafa García, ha declarat que “aquesta sentència dóna la raó l’Ajuntament que, des de 2010, defensa la caducitat de la concessió de la llicència de la gasolinera situada en la Plaça del Pouet, just enfront del Castell, Col·legi Major Sant Joan de Ribera, des de 1916”.

García ha destacat que el “suport judicial al Consistori suposa un pas més per aconseguir que aquesta gasolinera isca del casc urbà” i no pararà en la seua obstinació “fins a aconseguir fer realitat aquesta petició veïnal”. García va insistir que el seu compromís com a alcalde és que l’estació de servei “deixe d’estar en el centre del municipi, deixant així de suposar riscos i molèsties als veïns de la zona”. D’altra banda, davant la possibilitat que l’estació de servei presente un nou recurs per a revocar la sentència, García va assenyalar que “la intenció de l’Ajuntament no és perjudicar un negoci sinó vetlar pel benestar de tots els ciutadans” i, si la gasolinera recorre el veredicte del jutjat, l’Ajuntament “continuarà lluitant com ho ha fet fins ara”.